**E L Ő T E R J E S Z T É S**

**Tárgy: Beszámoló a 2021. II. félévi adóigazgatási tevékenységről**

Előterjesztést készítette:

Kovácsné Czettisch Brigitta adóügyi előadó

**Tisztelt Képviselő-testület!**

A helyi adókról szóló 1990. évi C. tv. /továbbiakban: Htv./ 1.§ (1) bekezdése rendelkezik arról, hogy e törvény felhatalmazása alapján az önkormányzat képviselő-testülete rendelettel az illetékességi területén helyi adókat vezethet be, és dönthet arról, hogy a törvény keretei között milyen mértékben él a helyi adóztatás eszközével, úgy hogy az adózói kört illetően méltányos, igazságos és megfizethető legyen.

Adóhatósági ügyekben az adózás rendjéről szóló 2017. évi CL tv-ben (továbbiakban: Art.), illetve az ebben a törvényben nem szabályozott kérdésekben az Általános közigazgatási rendtartásról szóló 2016. évi CL törvényben foglalt szabályok szerint jár el az önkormányzati adóhatóság.

Az adófizetési kötelezettségnek az adózók nagy része eleget tett.

A 2021. évi XCIX. a veszélyhelyzettel összefüggő átmeneti szabályokról szóló törvény alapján a helyi iparűzési adó mértéke a 123. §-ban meghatározottak alapján 1% – eltérően az önkormányzati rendeletben előírtaktól.

2021.09.15. után az adópótlék-mentes befizetési határidő után: 215 fő (100 Ft feletti összegnél nagyobb) hátralékost tartottunk nyilván helyi adókra.

|  |  |  |  |  |  |
| --- | --- | --- | --- | --- | --- |
| Adónem megnevezése: | Hátralék összege 2020. június 30-án | *Hátralék összege 2020. dec. 31-én* | Hátralék összege  2021. június 30-án | *Hátralék összege 2021. december 31-én* | **Befolyt hátralék összege 2021. december 31-ig** |
| Építményadó | 857.412.- | *819.396.-* | 1.007.862.- | *819.396.-* | **188.466.-** |
| Telekadó | 259.168.- | *108.431.-* | 106.597.- | *108.431.-* | **0** |
| Magánszemélyek kommunális adója | 250.611.- | *225.195.-* | 254.551.- | *225.195.-* | **29.356.-** |
| Idegenforgalmi adó | 0 | *0* | 0 | *0* | **0** |
| Iparűzési adó | 2.183.607.- | *1.758.549.-* | 3.075.040.- | *2.253.451.-* | **821.589.-** |
| **Helyi adó összesen:** | 3.550.798.- | *2.911.571.-* | 4.444.050.- | *3.406.473.-* | **1.039.411.-** |
| Késedelmi pótlék | 313.484.- | *330.553.-* | 379.019.- | *457.492.-* | **0** |
| Bírság | 159.265.- | *239.265.-* | 349.265.- | *326.500.-* | **22.765.-** |
| **Összesen:** | 4.023.547.- | *3.481.389.-* | 5.172.334.- | *4.699.023.-* | **1.062.176.-** |
|  |  |  |  |  |  |

Az adóhátralékkal rendelkező adózókat minden évben több alkalommal rendszeresen felhívjuk, felszólítjuk. A jogszabályi előírásokon túl értesítést küldünk fizetési határidők előtt az adózók részére, hogy befizetéseiknek könnyebben eleget tudjanak tenni.

A behajtás érdekében a törvényben (Art) meghatározott fokozatokat minden esetben betartjuk. Első lépésként felszólítást küldünk, majd letiltást, azonnali beszedési megbízást kezdeményezünk. Bírósági végrehajtót az előírt felszólítások és egyéb intézkedések megtétele után tudunk igénybe venni.

Elévülés miatt 398.025 Ft hátralék törlésre került.

A további behajtási eljáráshoz az Egészségbiztosítási Pénztártól kérünk adatokat a munkahelyekre vonatkozóan. Erre 2013. év végétől egy új, OEP által létrehozott országos program áll rendelkezésünkre, ami megkönnyíti a hátralékos adózók munkahelyének keresését.

Több esetben a hátralékos adózó nem rendelkezik letiltható jövedelemmel, vagy ha rendelkezik is, a munkabére több letiltással terhelve van, és a kifizető sorba állítja a letiltásokat. Ebből eredően a további hátralék csökkenése később realizálódik.

Sok esetben nem tudnak munkáltatót közölni, sok esetben a közölt munkahelyen a hátralékos munkaviszonya időközben már megszűnt, illetve a megadott címen a munkáltató vagy nem található, vagy időközben megszűnt. Ezért a munkahelykutatást folyamatosan végezzük, hogy a letiltásokat foganatosítani tudjuk.

Inkasszó indításához az összes hátralékosra bankszámlaszám-kutatást végzünk, mert időközben az adósok bankot, bankszámlákat váltanak. Nagyon sok esetben nincs egyáltalán pénzmozgás a bankszámlákon, vagy az adós nem rendelkezik bankszámlával.

Jogszabályi változás miatt a Kormányhivatali szervek által újonnan indított, adók módjára behajtandó köztartozások behajtásában ezentúl már az állami adóhatóság jár el.

A szeptember 15-i befizetési határidő után kiküldött hátralékos értesítőkkel felhívtuk adózóink figyelmét a fizetési kötelezettségük teljesítésére.

**A járványügyi helyzet miatt meghozott kormányzati szabályozás (adóvégrehajtási moratórium) alapján a 2020. március 16-i befizetési határidő után megmaradó hátralékokra végrehajtásokat foganatosítani nem tudtunk.**

A kötelező elektronikus ügyintézés is lassítja sok esetben az érdemi munkát.

Az e-ügyintézésre átállás az ügyfeleknél is sok problémát okoz, mert bevallásaikat, kérelmeiket hibásan, hiányosan küldik meg, vagy több esetben csak az ügyintéző személyes segítségével tudják megvalósítani a beküldéseket. Ez szintén lassítja a napi munkavégzést.

Az ügyintéző az adóügyek mellett más munkakörökben (ipar-kereskedelem, népességnyilvántartás, kifüggesztések, takarnet lekérdezések, ebnyilvántartás) is jelentős számú iratot kezel és feladatot lát el.

Az adóbehajtási munkára fordítható munkaidő előzőek miatt jelentősen csökkent.

Kecskéd, 2022. február 10.

Kocsis Gábor s.k.

jegyző