**Előterjesztés a Képviselő-testület 2022.02.16-i ülésére**

**Tárgy**: Vagyonnyilatkozat tételi kötelezettség teljesítéséről beszámoló elfogadása

**Előterjesztő**: Kocsis Gábor jegyző

Tisztelt Képviselő-testület!

A Magyarország helyi önkormányzatairól szóló 2011. évi CLXXXIX. törvény (továbbiakban: Mötv.) 39. § (1) bekezdése szerint az önkormányzati képviselő megválasztásakor, majd azt követően minden év január 1-jétől számított harminc napon belül vagyonnyilatkozatot köteles tenni. A vagyonnyilatkozat-tételre vonatkozó határidőt az Mötv. 39. § (1) bekezdése a következőképpen szabályozza:

- első alkalommal a polgármesternek és az önkormányzati képviselőnek a megválasztásától számított 30 napon belül kell a vagyonnyilatkozatot benyújtania;

- ezt követően évente, minden év január 1-jétől számított 30 napon belül kell kötelezettségének eleget tennie.

A vagyonnyilatkozat-tételi kötelezettség elmulasztásának jogkövetkezményéről az Mötv. 39. § (2) bekezdése rendelkezik: „A vagyonnyilatkozat tételének elmulasztása esetén – annak benyújtásáig – az önkormányzati képviselő e tisztségéből fakadó jogait nem gyakorolhatja, tiszteletdíjat, természetbeni juttatást, költségtérítést nem kaphat.” Fentiek alapján a mulasztó képviselő nem jogosult részt venni a képviselő-testület munkájában, nem rendelkezik szavazati joggal, a képviselő-testület ülésein csak egyszerű jelenlévő állampolgárnak minősül tanácskozási jog vagy egyéb további jogosítvány nélkül. Nem gyakorolhatja az Mötv. 32. § (2) bekezdésében felsorolt jogosítványait sem. A képviselő-testület ülésére azonban meg kell hívni, tekintettel arra, hogy képviselői megbízatása a mulasztással nem szűnik meg.

A polgármesterek, alpolgármesterek tekintetében az önkormányzati képviselők esetében leírtak alkalmazandók függetlenül attól, hogy társadalmi megbízatásban vagy főállásban töltik be a tisztséget. A vagyonnyilatkozatot nyilvántartó, ellenőrző és vizsgáló önkormányzati bizottság Az Mötv. 39. § (3) bekezdése értelmében a vagyonnyilatkozatot a szervezeti és működési szabályzatban erre kijelölt bizottság (továbbiakban: vagyonnyilatkozat-vizsgáló bizottság) vizsgálja, tartja nyilván és ellenőrzi.

Tekintettel arra, hogy az önkormányzatok törvényes működéséért a jegyző felelős, így neki kell ellenőriznie, hogy csak olyan polgármester, illetve önkormányzati képviselő vegyen részt a képviselő-testület munkájában, aki vagyonnyilatkozat-tételi kötelezettségét maradéktalanul teljesítette. A vagyonnyilatkozat-tételi kötelezettségek teljesítéséről a Pénzügyi És Vagyonnyilatkozat- Kezelő Bizottság 2022.02.16. napján a testületi ülést megelőző ülésén dönt.

Kérem a Tisztelt Képviselő-testületet, az előterjesztést megtárgyalni és a döntést meghozni szíveskedjenek.

**Határozati javaslat:**

**Kecskéd Község Önkormányzata Képviselő-testületének …./2022. (II.14.) határozata a vagyonnyilatkozat tételi kötelezettségek teljesítéséről**

Kecskéd Község Önkormányzatának Képviselő-testülete

1. a Pénzügyi És Vagyonnyilatkozat- Kezelő Bizottság beszámolóját a képviselők és bizottsági tagok 2022.01.31. napjáig teljesítendő vagyonnyilatkozat tételi kötelezettségek teljesítéséről elfogadja,
2. megállapítja, hogy a Képviselő-testület 7 tagja közül mind a 7 fő, illetve nem képviselő bizottsági tag 6 főből mind a 6 fő az előírt határidőre eleget tett a saját és hozzátartozója vagyonnyilatkozat tételi kötelezettségének-valamennyi képviselő és nem képviselő bizottsági tag jogosult részt venni az önkormányzat munkájában.

**Határidő**: azonnal

**Felelős**: jegyző, polgármester

Kecskéd, 2022.02.11.

Kocsis Gábor s.k.

jegyző